Táňa Svatošová

KRÍŽOVÁ CESTA NÁDEJE

Ukážka z elektronickej knihy

© Spolok sv. Vojtecha – Vojtech, spol. s r. o.,

Trnava 2023

ISBN 978-80-8161-489-7

Venované
pamiatke
môjho otca
Miroslava
Cipára

Úvod

Krížová cesta je čas na skutočné stíšenie, zamyslenie a modlitbu. Má ustálené poradie jednotlivých zastavení, v ktorých sa odohráva príbeh Ježišovho utrpenia končiaci tajomstvom Veľkej noci.

Môžeme ju však prežívať aj iným spôsobom, a to ako osobnú meditáciu. Vydajme sa na krížovú cestu s nádejou a vierou. Hľadajme, ako sa konkrétne udalosti Ježišovej púte prelínajú s naším životom, osobne a hlboko. Pomôžu nám pri tom symbolické obrazy vytvárané vrstvami farieb, líniami a bodmi, vyjadrujúcimi zranenia, pády, bolesť i nádej nášho života.

V. Ukrižovaný Ježišu, zmiluj sa nad nami.

R. Aj nad dušami v očistci.

JEŽIŠOVO ODSÚDENIE

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Tŕňová koruna ako symbol Ježišovho odsúdenia. Tŕne v tvare krížov rôznych veľkostí sú krížmi nás všetkých. Zápasíme, padáme pod nimi a opäť vstávame. Mnoho krížov a mnoho vrstiev. Červená na tmavomodrom pozadí je farba krvi a zranenia, čierna farba zmaru. Kríže sú vytvorené nielen farbou a štetcom, ale aj ostrými hrotmi rôznych nástrojov. Zraňujúco, aby to bolelo ako tŕňová koruna na hlave.

V strede tŕňovej koruny zrazu zažiari svetlo. Ako je to možné uprostred utrpenia, zranení a bolesti? Nečakané svetlo pripomína slnko, lebo vždy je tu nádej. Pripomína však aj koronavírus, ktorý sa ako tŕňová koruna znezrady ocitol na našej hlave. Tisíce ľudí tak ako Ježiša odsúdil na smrť.

Modlime sa za všetkých, ktorí sú zraňovaní a pociťujú bolesť. Za všetkých trpiacich, slabých a chorých. Pane Ježišu, prosíme ťa, aby sme vždy videli svetlo i v tých najväčších temnotách a uchovali si nádej. Pomôž nám, aby cesta, ktorou kráčame, nebola nad naše sily, ale bola výzvou. Dovoľ, aby sme tieto výzvy dokázali prijať a potom statočne kráčali vlastnou krížovou cestou s nádejou až tam, kde sa otvára tajomstvo viery.

V. Ukrižovaný Ježišu, zmiluj sa nad nami.

R. Aj nad dušami v očistci.

JEŽIŠOV KRÍŽ

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Monumentálny kríž farby dreva zaberá celý formát, od jedného okraja po druhý, akoby sa tam ani nezmestil. Jeho brvno i ramená pokračujú do nekonečna. Vertikála smeruje k nebu, k obzorom, ktoré nás prevyšujú. Horizontála predstavuje nás všetkých, ľudské spoločenstvo. Roztvorené ruky, ktoré objímajú celý svet. Má v sebe veľa ciest, pre každého vlastnú, jedinečnú. Našou úlohou je spoznať ju, naplniť životom a posvätiť skutkami. Mnoho vodorovných línií a mnoho vrypov pripomína rozmanitosť ciest a možností. A niektoré z nich nás presahujú. Ježišov kríž predstavuje ťarchu, údel, položený na naše plecia. Ježiš ho mlčky prijíma.

Modlime sa za to, aby sme dokázali s pokorou prijímať svoj kríž, i keď sa nám zdá priťažký. Pane Ježišu, prosím ťa, aby bol kríž výzvou a nie hrozbou, aby nám pomohol nájsť našu cestu a prebudil v nás to najlepšie, čo je hlboko ukryté v každom z nás. Prosíme, aby sme tento hlas dokázali rozpoznať a neboli voči nemu hluchí a ľahostajní.

V. Ukrižovaný Ježišu, zmiluj sa nad nami.

R. Aj nad dušami v očistci.

PRVÝ PÁD

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Kríž sa pod vlastnou váhou začína nakláňať. Hrozí pád. Do popredia akoby vstupovala temnota a na nachýlenom, neistom kríži sa objavuje nový, krvavý kríž. Keď do nášho života zasiahne nešťastná správa, zrazu všetko temnie. Spolu s Ježišom padáme pod krížom. Obavy, strach a ľútosť nás paralyzujú. Potrebujeme vedomie, že ak prejdeme celou krížovou cestou, čaká nás na konci nádej. V hlbokom pohnutí prvého pádu sa naše zlyhanie mení na modlitbu, prosbu o záchranu a uzdravenie. Spoločne s Ježišom padáme, aby sme mohli opäť vstať.

Pane Ježišu, stoj pri nás vo všetkých ťažkých chvíľach, keď padáme pod krížom. Keď pod ťarchou okolností strácame pôdu pod nohami a prepadáme sa do bolesti a beznádeje. Prosíme, daj nám silu kráčať ďalej. Veď naše myšlienky, slová i skutky, aby sme dokázali prijať to, čo je v danej chvíli pre nás najlepšie. Pomáhaj nám, aby sme boli pre druhých oporou v ich ťažkostiach, bolesti a strachu.

V. Ukrižovaný Ježišu, zmiluj sa nad nami.

R. Aj nad dušami v očistci.

Stretnutie s matkou

V. Klaniame sa ti, Kriste, a dobrorečíme ti.

R. Lebo si svojím krížom vykúpil svet.

Mäkké oblé línie ženskosti, ženy matky, sa dotýkajú vertikály kríža. Zjemňujú ju a presvetľujú.

Tajomný dialóg ostrých línií a prežiarených mäkkých jemných bodov. Pevný a krehký dialóg. Archetyp matka a syn. Panna Mária a Ježiš. Matka je svedkom utrpenia vlastného syna a vydáva sa po jeho ceste. Sprevádza ho až po samý koniec. Plod svojho života. V tomto jedinom stretnutí sú zahrnuté všetky matky sveta vo vzácnom vzájomnom prepojení vzťahov.

Pane Ježišu, prosíme ťa za svojich rodičov, za všetky matky i ženy, ktorých materstvo bolo zranené či nenaplnené. Poteš všetky matky, ktoré prišli o to najcennejšie, o dar života svojho dieťaťa. Prosíme ťa, aby ich táto ťažká skúška nezlomila. Dovoľ, aby sa neprepadli do beznádeje a smútku, ale aby sa v nich otvorila studnica lásky, posvätila ich a naplnila odvahou prejavovať lásku, súcit s utrpením iných i v tých najtemnejších chvíľach. Aby sa ich obeta premenila na dar, ktorý ich obohatí a za ktorý dokážu byť vďačné, lebo pochopia srdcom. Prosíme, daj, aby to posilnilo ich vieru.

V. Ukrižovaný Ježišu, zmiluj sa nad nami.

R. Aj nad dušami v očistci.

Koniec ukážky